PARLAMENTUL ROMÂNIEI
CAMERA DEPUTAŢILOR

COMISIA JURIDICĂ,

DE DISCIPLINĂ ŞI IMUNITĂŢI

Bucureşti 13.12.2001

Nr. 558

R A P O R T

asupra propunerii legislative pentru completarea prevederilor Legii privind regimul juridic al unor imobile preluate abuziv în perioada 6 martie 1945 - 22 decembrie 1989, Legea nr.10/2001.



În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere în fond,  cu propunerea legislativă pentru completarea prevederilor Legii privind regimul juridic al unor imobile preluate abuziv în perioada 6 martie 1945/22 decembrie 1989, Legea nr.10/2001, trimisă cu adresa nr.558 din 11 octombrie 2001, înregistrată sub nr.31/1166  din  11 octombrie 2001.


Cu avizul nr.1111 din 18 octombrie 2001, Consiliul Legislativ a avizat favorabil propunerea legislativă, reformulând textul acesteia, din considerente de redactare şi tehnică legislativă.



Comisia pentru administraţie publică, amenajarea teritoriului şi echilibru ecologic, sesizată în avizare, a  hotărât avizarea favorabilă a propunerii legislative, conform avizului nr.26/402 din 30 octombrie 2001.



În conformitate cu prevederile art.110 alin.(1) din Constituţia României, Guvernul a transmis punctul său de vedere, precizând că nu susţine promovarea acestei iniţiative legislative.



Propunerea legislativă are ca obiect de reglementare completarea Legii nr. 10/2001, privind regimul juridic al unor imobile preluate abuziv în perioada 6 martie 1945 - 22 decembrie 1989, cu o prevedere conform căreia Statul  român reprezentat prin Ministru Finanţelor Publice, precum şi Ministerul Finanţelor Publice în nume propriu, Ministerul Culturii şi Cultelor, Autoritatea pentru Privatizare şi Administrarea Participaţiilor Statului, Ministerul Public, prefecţii, titularii unor drepturi de proprietate în baza Legii nr.112/1995 şi chiriaşii care au vocaţia de a cumpăra imobilele, să poată formula acţiuni în constatarea nulităţii deciziilor sau dispoziţiilor privind măsurile reparatorii de orice natură, inclusiv împotriva oricăror acte referitoare la despăgubiri încheiate în baza articolului 24 alin.(5) din Legea nr.10/2001.



Potrivit prevederilor art.60 din Regulamentul Camerei Deputaţilor, membrii comisiei au dezbătut propunerea legislativă, după prezentarea şi susţinerea orală a iniţiatorului – domnul deputat Lucian Augustin Bolcaş, din partea Grupului Parlamentar P.R.M., - în şedinţa din 13 decembrie 2001, în prezenţa reprezentanţilor Ministrului Justiţiei.



După dezbateri, s-a hotărât, cu 7 voturi pentru, 9 voturi împotrivă, şi o abţinere, să se propună plenului Camerei Deputaţilor respingerea acestei iniţiative legislative, apreciindu-se că art.41 din Legea nr.10/2001 este acoperitor pentru apărarea intereselor legitime ale Statului român,  instituţiilor şi persoanelor interesate, după cum  s-a avut în vedere chiar în propunerea legislativă, prevăzându-se că încălcarea dispoziţiilor legii atrage, după caz, răspunderea disciplinară, administrativă, civilă sau penală.



De asemenea, la formularea propunerii de respingere s-a mai avut în vedere şi faptul că Legea nr.10/2001 are un caracter special şi vizează retrocedarea unor imobile preluate abuziv în perioada 6 martie 1945 – 22 decembrie 1989, constituind un instrument juridic de reparaţie social – politică, iar instituţiile sau persoanele interesate au la dispoziţie, pentru apărarea drepturilor proprii, căile de atac prevăzute în dreptul comun.



Fiind propusă completarea unei legi adoptată în condiţiile art.74 alin.(1) din Constituţie, propunerea legislativă face parte din categoria legilor organice.
PREŞEDINTE,

dr. Ionel OLTEANU

  red. consilier

Ion Ciopată

